b"\n_START_ARTICLE_\nPere Pascual i de Sans\n_START_SECTION_\nBiografia\n_START_PARAGRAPH_\nEl 1956 es llicenci\xc3\xa0 en ci\xc3\xa8ncies f\xc3\xadsiques per la Universitat de Barcelona i el 1959 es doctor\xc3\xa0 en la Universitat de Saragossa. Comen\xc3\xa7\xc3\xa0 sent professor agregat a la Universitat de Barcelona i a la Universitat Complutense de Madrid i tamb\xc3\xa9 com a investigador de la Junta d'Energia Nuclear. Marx\xc3\xa0 dos anys com a becari i com a investigador associat a l'Institut Fermi de la Universitat de Chicago. El 1963 fou nomenat catedr\xc3\xa0tic de f\xc3\xadsica matem\xc3\xa0tica a la Universitat de Val\xc3\xa8ncia, alhora que col\xc2\xb7laborava tamb\xc3\xa9 com a cient\xc3\xadfic convidat amb el CERN. Se'l considera el fundador de l'escola valenciana de F\xc3\xadsica Te\xc3\xb2rica._NEWLINE_El 1971 torn\xc3\xa0 a la Universitat de Barcelona, on ocup\xc3\xa0 successivament les c\xc3\xa0tedres de Mec\xc3\xa0nica Te\xc3\xb2rica, F\xc3\xadsica General i F\xc3\xadsica Te\xc3\xb2rica. Fou un dels primers a organitzar cursos de doctorat en catal\xc3\xa0. El 1986 va rebre el Premi d'Investigaci\xc3\xb3 Ram\xc3\xb3n y Cajal i la Medalla Narc\xc3\xads Monturiol per les seves investigacions sobre m\xc3\xbaltiples aspectes fenomenol\xc3\xb2gics de les part\xc3\xadcules elementals, sobre interaccions d\xc3\xa8bils i sim\xc3\xa8triques, i per la seva contribuci\xc3\xb3 pel que fa a les regles de suma en la cronodin\xc3\xa0mica. El 1987 fou investit doctor honoris causa per la Universitat de Val\xc3\xa8ncia. El 1988 fou nomenat assessor de la Secretaria d'Estat per a Universitats i Investigaci\xc3\xb3, com tamb\xc3\xa9 ho fou del Departament d\xe2\x80\x99Universitats i Recerca (DURSI). Tamb\xc3\xa9 fou consultor cient\xc3\xadfic d'Iberdrola, Medalla al M\xc3\xa8rit Cient\xc3\xadfic de la Fundaci\xc3\xb3 Catalana per la Recerca i membre de la Reial Acad\xc3\xa8mia de Ci\xc3\xa8ncies i Arts de Barcelona._NEWLINE_Des de 1994 fins a la seva mort es va dedicar a promocionar el Centre de F\xc3\xadsica de Benasc, dedicat a la promoci\xc3\xb3 de la investigaci\xc3\xb3 mitjan\xc3\xa7ant reunions internacionals de cient\xc3\xadfics, i que comptava amb el suport inicial de la Diputaci\xc3\xb3 General d'Arag\xc3\xb3, i des de 2006, del Ministeri d'Educaci\xc3\xb3 i Ci\xc3\xa8ncia CSIC.\n_START_SECTION_\nAportacions\n_START_PARAGRAPH_\nDurant els anys 1960 va contribuir a la comprensi\xc3\xb3 de les interaccions d\xc3\xa8bils mitjan\xc3\xa7ant an\xc3\xa0lisis detallades del proc\xc3\xa9s de captura de muons per protons o nuclis. Aix\xc3\xad el 1968 impuls\xc3\xa0 el Grup Interuniversitari de F\xc3\xadsica Te\xc3\xb2rica (GIFT), del que en fou director del 1970 al 1974, i entre 1968 i 1983 represent\xc3\xa0 Espanya en el Comit\xc3\xa8 Europeu per a Futurs Acceleradors. Durant els anys 1980 i 1990 investig\xc3\xa0 aspectes de la teoria de camp de gauge i les regles de la suma de la cronodin\xc3\xa0mica. En els darrers anys de la seva vida s'interess\xc3\xa0 per la informaci\xc3\xb3 qu\xc3\xa0ntica._NEWLINE_Tamb\xc3\xa9 va jugar un paper molt important en l'entrada d'Espanya el 1983 (per segona vegada) al CERN, que es va veure acompanyada del Plan Movilizador de la F\xc3\xadsica de Altas Energ\xc3\xadas, gestionat per ell i que facilit\xc3\xa0 la creaci\xc3\xb3 a diverses universitats de grups de f\xc3\xadsica experimental d'altes energies.\n_START_SECTION_\nLlegat\n_START_PARAGRAPH_\nEl fons, dipositat a la Biblioteca de Ci\xc3\xa8ncia i Tecnologia de la Universitat Aut\xc3\xb2noma de Barcelona, consta de correspond\xc3\xa8ncia (1408) diversa del Dr. Pascual entre els anys 1962 i 2002; nombrosa documentaci\xc3\xb3 administrativa sobre el Grupo Interuniversitario de F\xc3\xadsica Te\xc3\xb3rica (G.I.F.T.), el Comit\xc3\xa8 Acad\xc3\xa8mic de la Universitat de Barcelona, la Fundaci\xc3\xb3 Bosch i Gimpera, el Parc Cient\xc3\xadfic de Barcelona i d'altres; i 43 apunts manuscrits de temes de F\xc3\xadsica. En total, es tracta de m\xc3\xa9s de 3.400 documents relacionats amb la intensa activitat docent, administrativa i d'investigaci\xc3\xb3 en l'\xc3\xa0rea de la f\xc3\xadsica i la pol\xc3\xadtica cient\xc3\xadfica del Dr.Pascual, que pertanyen al Centro de Ciencias de Benasque Pedro Pascual, el qual ha autoritzat la digitalitzaci\xc3\xb3 i la difusi\xc3\xb3 d'aquest fons. La descripci\xc3\xb3 dels documents est\xc3\xa0 basada en l'inventari i cat\xc3\xa0leg realitzat pel Servei d'Arxius de Ci\xc3\xa8ncia."